1503 йылдан Юлий II ҡушыуы буйынса ул Ватиканда (Сан-Дамазо суды һәм Бельведер һарайы) ҙур эш алып бара. Браманте Ватикандың ҙур ихатаһы — Бельведер проектын эшләй, уның композицияһында архитектор боронғо Рим ауыл виллаһы, театр һәм форум темаларын берләштерә- ысын батшаларға тиң бөйөк проект килеп сыға. Ҙур тура мөйөшлө ихатала (310×70 м) папа антиквариумы (боронғо скульптуралар коллекцияһы) урынлаштырыла. Ихатаның эске фасадтарында өс яруслы террасалар лоджия аркадалары менән биҙәлгән. Ихатаның көньяғында— мөһабәт экседра (түңәрәк ултырып һөйләшеү урыны). Бельведер 1565 йылда, архитектор үлгәндән һуң илле йыл үткәс кенә, тантаналы асыла.